Карагач мунай кени
Карагач мунай кени ― Баткен облусунун Лейлек районунда, Сүлүктү шаарынан 18 км түндүктө, Карагач өрөөнүндө. Жалал-Абад мунай чалгындоо экспедициясынын структуралык издөө жана бургулоо иштеринин негизинде 1974-жылы ачылган. Кен аймагын палеоген-неоген мезгилинин чөкмө тектери түзөт. Алар бүктөлүүлөргө дуушарланып, антиклиналдык түзүлүш пайда болгон. Мунай бүктөлүүнүн түндүк канатында 2430-2440 м тереңдиктеги кумдук жана алевролит тектеринде топтолгон. Мунайлуу горизонттун узундугу 2,8 км, туурасы 1,3 км жана бийиктиги 64 м. Кендин биринчи ачылышында № 7 бургулоо көзөнөгү боюнча мунайдын дебити 90 т/сут., ашыкча басымы 50 кгк/см2 түзгөн. Кендин мунайы жеңил, аз күкүрттүү, жогорку парафиндүү. Тыгыздыгы – 0,864 г/см2. 1997-жылга карата мунайдын иштеп чыгаруу запасы С1 категориясы боюнча 38 миң т. 1996-жылы кенден 1,4 миң т мунай алынган.

Колдонулган адабияттар
 Кыргызстандын кен байлыгы: Энциклопедиялык окуу куралы/Мамлекеттик тил жана энциклопедия борбору. Бишкек – 2004, ISBN 9967-14-009-7
 Кыргызстандын кен байлыктары